รัฐบาลไทย-ข่าวทำเนียบรัฐบาล-มาตรฐานการบริหารงานเป็นที่ยอมรับ : สำนักงาน คปภ.ได้รับการรับรองระบบบริหารงานคุณภาพ ตามมาตรฐาน ISO 9001:2015 ต่อเนื่องจนถึงปี 2563
วันพฤหัสบดีที่ 17 สิงหาคม 2560
มาตรฐานการบริหารงานเป็นที่ยอมรับ : สํานักงาน คปภ.ได้รับการรับรองระบบบริหารงานคุณภาพ ตามมาตรฐาน ISO 9001:2015 ต่อเนื่องจนถึงปี 2563
สํานักงาน คปภ. ได้รับการรับรองระบบบริหารงานคุณภาพตามมาตรฐาน มอก. 9001-2552 (ISO 9001:2008) จากสถาบันรับรองมาตรฐานไอเอสโอ (Management System Certification Institute (Thailand) : MASCI)
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า สํานักงาน คปภ. ได้รับการรับรองระบบบริหารงานคุณภาพตามมาตรฐาน มอก. 9001-2552 (ISO 9001:2008) จากสถาบันรับรองมาตรฐานไอเอสโอ (Management System Certification Institute (Thailand) : MASCI) สําหรับขอบข่าย “การออกใบอนุญาตเป็นตัวแทนประกันชีวิต ตัวแทนประกันวินาศภัย นายหน้าประกันชีวิต และนายหน้าประกันวินาศภัย” ไปแล้วเมื่อปลายปี 2554 ซึ่งมีกําหนดหมดอายุในปี 2557 ต่อมาได้มีการต่ออายุการรับรองอีกครั้งเป็นระยะเวลา 3 ปี จนถึง วันที่ 10 สิงหาคม 2560
ต่อมาเมื่อวันที่ 13 กรกฎาคม 2560 สํานักงาน คปภ. ได้รับการตรวจประเมินเพื่อการรับรองใหม่ (re-assessment) และได้รับการต่ออายุการรับรองระบบบริหารงานคุณภาพตามมาตรฐาน มอก. ISO 9001:2015 ต่อเนื่องอีกเป็นระยะเวลา 3 ปี จนถึงวันที่ 10 สิงหาคม 2563 ซึ่งการรับรองใหม่นี้มุ่งเน้นไปที่สมรรถนะของการทํางาน รวมถึงการนําแนวคิดพื้นฐานด้านความเสี่ยง (risk-based thinking) และวงจรการวางแผน (plan-do-check-act (PDCA cycle) ลงไปใช้กับทุกระดับในองค์กร ซึ่งสะท้อนถึงความคาดหวังที่เพิ่มขึ้นของลูกค้าและธุรกิจ
การได้รับการรับรองตามมาตรฐาน ISO 9001:2015 อย่างต่อเนื่องไปถึงปี 2563 เป็นเรื่องที่น่ายินดี และเป็นเครื่องพิสูจน์ ว่า ตลอดระยะเวลา 6 ปีที่ผ่านมา สํานักงาน คปภ. ได้มุ่งเน้นการพัฒนาคุณภาพการให้บริการอย่างต่อเนื่องและเป็นรูปธรรม ซึ่งดําเนินการโดยแต่งตั้งคณะทํางานขึ้น 2คณะประกอบด้วยคณะกรรมการนโยบายและจัดทําระบบบริหารงานคุณภาพทําหน้าที่กําหนดนโยบายคุณภาพ และวัตถุประสงค์คุณภาพ และคณะจัดทําระบบบริหารงานคุณภาพทําหน้าที่ในการศึกษาและวิเคราะห์กระบวนงานการออกใบอนุญาตเป็นตัวแทนประกันภัย และนายหน้าประกันภัย เพื่อพัฒนาระบบงานและระบบบริหารงานคุณภาพตามข้อกําหนดของ ISO 9001:2015 รวมถึงการจัดทํา/ปรับปรุงคู่มือคุณภาพ (Quality Manual) และเอกสารที่เกี่ยวข้อง
นอกจากนี้สํานักงาน คปภ. ยังได้มีการจัดให้มีการสํารวจความพึงพอใจของผู้ใช้บริการ โดยได้ว่าจ้างบริษัท อินฟอร์เมชั่นโพรวายเดอร์แอนด์ คอนซัลแตนท์ จํากัด เป็นผู้ดําเนินการสํารวจซึ่งผลการสํารวจระดับความพึงพอใจของผู้รับบริการในปี 2559 ประเภทบุคคลธรรมดาอยู่ที่ 4.83 และประเภทนิติบุคคลอยู่ที่ 4.13 ซึ่งถือว่าอยู่ในระดับที่น่าพอใจ โดยสูงกว่าระดับที่ตั้งไว้ รวมทั้งขณะนี้ยังได้พัฒนาเพิ่มช่องทางระบบการสํารวจความพึงพอใจผู้รับบริการโดยชุดเครื่องสํารวจความพึงพอใจในลักษณะการกดแป้นให้คะแนนระดับความพึงพอใจหลังจากผู้รับบริการเรียบร้อยแล้ว ซึ่งจะทําให้ทราบถึงความพึงพอใจของผู้รับบริการในทันทีซึ่งจะสามารถเปิดใช้งานได้ตั้งแต่เดือนกรกฏาคมนี้เป็นต้นไป
เลขาธิการ คปภ. กล่าวเสริมว่าสําหรับในปี 2560 และปีต่อๆ ไป สํานักงาน คปภ. ยังคงมุ่งเน้นพัฒนาคุณภาพการให้บริการประชาชนให้มีประสิทธิภาพมากขึ้น ทั้งในด้านการคุ้มครองสิทธิประโยชน์ และด้านการประกันภัยอื่น ๆ อย่างครบวงจร โดยยึดถือนโยบายคุณภาพเป็นตัวขับเคลื่อนที่มุ่งมั่นคุ้มครองประชาชนด้วยการให้บริการที่รวดเร็ว ถูกต้อง และเป็นธรรม ทั้งนี้ หากมีข้อสงสัยด้านการประกันภัยสามารถสอบถามข้อมูลได้ที่สายด่วน 1186 หรือเว็บไซด์สํานักงาน คปภ. www.oic.or.th